**סאגה** (באנגלית: **Saga**) היא סדרת קומיקס אופרת חלל-פנטזיה אפית שנכתבה על ידי בריאן ק. ווהן ומאוירת על ידי פיונה סטייפלס, המתפרסמת מדי חודש בהפצת "אימג' קומיקס". הסדרה מבוססת על רעיונות שהגה ווהן הן בילדותו והן לאחר הפיכתו להורה; ועלילתה עוסקת בבעל ואישה, מרקו ואלנה, שמוצאם משני גזעים חוצניים יריבים שנלחמים ארוכות, הבורחים מרשויות האכיפה משני צדדי המלחמה בעודם נאבקים לגדל את בתם, הייזל.

במהלך הכרזתה, תוארה סדרת הקומיקס כקרוסאובר בין "מלחמת הכוכבים" ל"משחקי הכס", ועל ידי המבקרים מתוארת הסדרה כיצירה אפית בעלת אלמנטים מדעיים-בדיוניים ופנטסטיים השואבת את השראתה מיצירות קלאסיות דוגמת "שר הטבעות" ו"רומיאו ויוליה". זוהי עבודתו הראשונה של ווהן שפורסמה ב"אימג' קומיקס", והפעם הראשונה בה הוא משתמש בקריינות בכתיבתו. ווהן הצהיר מראש כי עלילת הסדרה כולה תתפרש על פני 108 חוברות.

החוברת הראשונה בסדרה יצאה לאור ב-14 במרץ 2012, וזכתה לביקורות חיוביות והצלחה מסחרית רבה שהביאה לאזילת כל עותקיה. הסדרה זכתה גם לנתוני מכירות גבוהים, אשר התעלו על אלו של "המתים המהלכים", סדרת קומיקס מצליחה נוספת מבית "אימג' קומיקס". ביולי 2018, יצאה הסדרה יצאה להפסקה לאחר שהגיעה לנקודת האמצע שלה עם פרסום חוברת 54, והתחדשה בינואר 2022.

הסדרה נחשבת לאחת מסדרות הקומיקסים הפופולריים ביותר בארצות הברית, וזכתה בפרסים רבים, כולל 12 פרסי אייזנר ו-17 פרסי הארווי בין השנים 2013–2017. בין היתר, זכה האוגדן הראשון של הסדרה בפרס הוגו לשנת 2013 בקטגוריית הסיפור הגרפי הטוב ביותר. כמו כן, זכתה הסדרה לשבחי הביקורות, שציינו לחיוב את עיסוקה התכוף בנושאים הקשורים לאתניות, מיניות, תפקידים מגדריים, ויחס למלחמה.

פיתוח והוצאה לאור
-----------------

יוצר הקומיקס, בריאן ק. ווהן בעת חתימה על כרזת הקומיקס בחנות "מידטאון קומיקס" שבמנהטן, יממה לאחר פרסום החוברת הראשונה.
את הבסיס עבור הסדרה הגה הקומיקסאי והתסריטאי בריאן ק. ווהן בשנות ילדותו, ועליו הצהיר כי מדובר ב"יקום בדיוני שיצרתי כשהשתעממתי בשיעור מתמטיקה. פשוט המשכתי לבנות אותו." את ההשראה עבור היקום בה מתרחשת העלילה קיבל ווהן מיצירות מדע בדיוני דוגמת "מלחמת הכוכבים", ו"פלאש גורדון", ואף מהפעם הראשונה בה ראה את דמותו של הגולש הכסוף, מבית מארוול קומיקס, שנראה בעיניו כ"מדהים ושונה". אולם, רק לאחר שהרתה אשתו את בתם השנייה, הגה ווהן את גיבורי העלילה, אלנה המכונפת ומרקו בעל הקרניים, שני אוהבים מגזעים חוצניים יריבים הנאבקים לשרוד ולגדל את בתם שזה עתה נולדה, הייזל. ווהן נימק מסגרת עלילתית זו באומרו: "רציתי לכתוב על הורות, אבל רציתי לכתוב את זה כסוס טרויאני בתוך סיפור ז'אנרי מעניין כלשהו, על מנת לחקור את החפיפה בין יצירה אמנותית ליצירה של ילד." ווהן, שהתכוון לחזור לכתוב סדרת קומיקס בעקבות סיום הסדרה הקודמת שלו, "Ex Machina", ב-2010; ציין כי פרסום החוברת הראשונה אירע במקביל להולדת בתו, וכי מצא הקבלות בין עמיתיו שייעצו לו נגד כתיבת סדרה חדשה לנוכח המצב הכלכלי באותה העת, לבין אלו שהזהירהו מפני הבאת ילד חדש לעולם:

> 
> הבנתי שליצור קומיקס וליצור תינוקות זה בערך אותו דבר ואם אוכל לשלב בין השניים, זה יהיה פחות משעמם אם אכניס את זה ליקום פנטזיה–מדע-בדיוני מטורף ולא אהיה רק עם אנקדוטות על תיקי החתלה... לא רציתי לספר הרפתקה של "מלחמת הכוכבים" עם הגיבורים האצילים האלה שנלחמים באימפריה. אלו האנשים בפאתי הסיפור שרוצים לצאת מהמלחמה הגלקטית הבלתי-נגמרת הזו... אני חלק מהדור שכל מה שאנחנו עושים זה להתלונן על הפריקוולים וכיצד הם מאכזבים אותנו... ואם כל אחד מאיתנו שהתלונן על כך שהפריקוולים לא עמדו בציפיות שלנו פשוט יכתוב פנטזיית מדע בדיוני משלו, אז יהיה בכך שימוש הרבה יותר טוב בזמננו האישי.
> 
> 
> 
> 

ווהן הסביר כי הרומן בין שתי הדמויות הראשיות תהווה את עמוד התווך של העלילה. בנוסף, תיאר ווהן בהלצה את הסדרה כ"מלחמת הכוכבים לסוטים", בהתייחסו לשילוב נושאים בוגרים יותר במהלך העלילה עם ההשראות ששאב נ"מלחמת הכוכבים".

כתיבת הסדרה הוכרזה לראשונה במהלך כנס הקומיק-קון, סן דייגו 2011; במעמד ההכרזה, תוארה הסדרה כקרוסאובר של "מלחמת הכוכבים" עם "משחקי הכס". סדרה זו היא הפעם הראשונה בה ווהן משתמש באמצעי המספר, החלטה המושפעת מהאינטראקציה הגחמנית בין הטקסט לתמונות בספרי הילדים שהקריא לילדיו, ומרצונו לנסות משהו חדש שלדעתו יעבוד טוב עם פיתוח דמותה של הייזל. זוהי גם הסדרה הראשונה שלו שיצאה לאור בהפצת "אימג' קומיקס", שאותה בחר כמוציאה לאור של הסדרה בהמלצת הסופר ג'יי פארבר, שציין לחיוב את החופש היצירתי שהחברה מעניקה ליוצריה. את בחירתו נימק ופירט ווהן:

> 
> אני אוהב את כל החברות האחרות שעבדתי איתן, אבל אני חושב שאימג' עשויה להיות המוציאה לאור היחידה שנותרה שעדיין יכולה להציע חוזה שהייתי מחשיב "בבעלות היוצר המלאה". "סאגה" היא סיפור ממש חשוב עבורי, אז רציתי להבטיח שלא יהיו הגבלות תוכן או התערבות יצירתית אחרת, והייתי צריך לשמור על 100% שליטה ובעלות על כל זכויות האי-פרסום עם האמן, כולל הזכות לסרב להפוך את הקומיקס שלנו לסרט או לסדרת טלוויזיה או למה שלא יהיה... אריק סטפנסון היה המוציא לאור היחיד שאיתו דיברתי שהתרגש לעשות את העסקה הזו, והשותפה ליצירה פיונה סטייפלס ואני לא היינו צריכים לחתום על בלעדיות או להסכים לעבוד על חבורה של כותרים בבעלות תאגיד על מנת להשיג זאת.
> 
> 
> 
> 

חרף העובדה שווהן כתב לטלוויזיה ועיבד את יצירותיו הקודמות למסך הקולנוע, הוא הדגיש כי את "סאגה" הוא פיתח וכתב אך ורק בתור סדרת קומיקס, והסביר "רציתי לעשות משהו שיהיה יקר מדי מכדי להיות סדרת טלוויזיה, ואלים ובוגר מכדי להיות שובר קופות הפונה לכולם." בנוסף, ציין ווהן כי יש לו סוף בראש לסדרה וכי הוא מתכנן אותה חמישה חוברות מראש, לאחר שכתב את ששת החוברות הראשונות כקשת הסיפור הראשונה, שהיה מסתיים בכך ששתי הדמויות הראשיות היו מתות על משטח השיגור של ספינת הטילים בחוברת החמישית אם הסדרה לא הייתה זוכה להצלחתה. ביוני 2016, הצהיר ווהן שהוא כבר יודע כיצד יסתיים העמוד האחרון בחוברת האחרונה של הסדרה.

ווהן וסטייפלס בעת חתימה על עותקים של חוברות מסדרת הקומיקס בדוכן ייעודי של "מידטאון קומיקס" בכנס הקומיק-קון, ניו יורק 2012.
על איור הסדרה מופקדת המאיירת פיונה סטייפלס, אשר הוצגה בפני ווהן בתיווך חברם המשותף, הסופר סטיב ניילס, עמו עבדה סטייפלס על אחת מיצירותיו. ווהן, שלא פגש את סטייפלס באופן אישי עד לפני הפאנל שלהם בקומיק-קון 2011 בסן דייגו, הסביר את בחירתו בסטייפלס על ידי תיאור תגובתו כשראה לראשונה את עבודתה: "היצירות שלה מדהימות. [זה] לא נראה כמו שום דבר אחר שראיתי. היא מאוד ייחודית. כשפתחתי את הקובץ הזה חשבתי, "זה הולך לעבוד!"" לסטייפלס שותפות בבעלות הזכויות על הסדרה. בנוסף לעיצוב כל הדמויות, כלי הרכב וגזעי החייזרים בסיפור, הופקדה סטייפלס על עיצוב עטיפות החוברות וכתיבת דבריה ופרשנותיה של הייזל על האירועים המתוארים בכתב ידה שלה, שזה הדבר האחרון שהיא עושה לאחר סיום העבודה על הגרפיקה של כל דף. את הדמויות מאיירת סטייפלס בסגנון עט ודיו, תוך שימוש בצבעים בהשראת משחקי וידאו ומנגה. בתערוכת התמונות של 2012, סטייפלס תיארה את התהליך האיור שלה כדומה לתהליך ההנפשה, בו מושם דגש על דמויות ורקעים. ווהן הצהיר כי סגנונה של סטייפלס השפיע על עלילת הסדרה – דמותו של גוס, למשל, היה פרי המצאתה של סטייפלס. דוגמה נוספת להשפעת סגנונה של סטייפלס על העלילה הוא שימוש הדמויות השונות בטכנולוגיה אורגנית, כמו ספינת הרקטות עשוית-העץ של הדמויות הראשיות, החלטה עלילתית שמקורה בסלידתה של סטייפלס מלאייר חפצים מכניים. במטרה לעצב את הרקעים הפלנטריים השונים של הסדרה, שאבה סטייפלס מאזורים ומבנים אמיתיים; חלק מהמבנים בכוכב הלכת קליב, למשל, נוצרו בהשראת הארכיטקטורה הקמבודית.

למשך פרסום מחציתה הראשונה של הסדרה, מחירה של חוברת בודדת בסדרה עמד על 2.99 דולר, מחיר אותו קבע ווהן כחלק מהחוזה שלו עם "אימג' קומיקס", לצד הסעיף כי סך העמודים בחוברת בודדת לא יפחת מ-22 עמודים. החוברת הראשונה כללה 44 עמודים ללא פרסומות הן בגרסאותיה המודפסות והן בגרסאותיה הדיגיטליות. בשנת 2023, עלה המחיר ל-3.99 דולר, החל מחוברת מס' 61. בנוסף, בסוף כל חוברת נמצא טור מכתבים הכולל מכתבי קוראים שנשלחו במלואם בדואר, אליהם נוהג ווהן להגיב בעצמו.

השקת הסדרה נחגגה בחנות הקומיקסים הפופולרית "מלטדאון קומיקס" בלוס אנג'לס, ובמסגרתה נערכה שיחה פומבית עם עמיתו לשעבר של ווהן ויוצר סדרת הטלוויזיה "אבודים", דיימון לינדלוף, בנוסף, קידם ווהן את הסדרה בסניף של "מלטדאון קומיקס" במנהטן וב"ברגן סטריט קומיקס" בברוקלין במהלך שבוע השקת החוברת הראשונה.

לאחר פרסום חוברת מס' 6 באוגוסט 2012, הודיע ווהן הודיע שייקח הפסקה בת חודשיים מפרסום הסדרה; לאחר מכן פורסמה קשת הסיפור הראשונה באוגדן בן 6 חוברות בכריכה רכה באוקטובר תמורת 9.99 דולר לפני המשך פרסום הסדרה בנובמבר, מנהג אותו המשיכו ווהן וסטייפלס לאחר כל קשת סיפור עוקבת ופרסומה בכריכה רכה. באותו חודש, הופיעו יחד ווהן וסטייפלס בכנס הקומי-קון, ניו יורק 2012, לראשונה מאז השקת הסדרה. לאחר הפצת האוגדן הראשון, סירבו חלק מהקמעונאים למכרו בשל עטיפתו המציגה את אלנה מניקה את הייזל.

בדצמבר 2014, הפיצה "אימג' קומיקס" את "Saga Deluxe Edition Volume 1", אוגדן בכריכה קשיחה בה נאגדו 18 חוברותיה הראשונות של הסדרה – בסך הכל שלוש קשתות הסיפור הראשונות שלה. מכיוון שווהן תפס את סדרת הקומיקס כסיפורה האישי של הייזל, החליטו הוא וסטייפלס שכל אוגדן חדש בכריכה קשיחה תציג תמונה מקורית של הדמות הזו בשלב אחר של חייה. מכיוון שהאוגדן הראשון כיסה את תקופת לידתה וינקותה, כריכתו מציגה תקריב של לוז יונקת משד אמה, על רקע מפל. סטפנסון הזהיר את ווהן וסטייפלס כי חלק מהקמעונאים והמפיצים יתנגדו לעטיפה זו, ובכך יגבילו את קהל הקוראים של הסדרה, אך לאחר שראה את איורה של סטייפלס, החליט סטפנסון כי מכירות האוגדן לא יושפעו מכך.

ב-25 ביולי 2018 פורסמה חוברת מס' 54, שסיימה את המחצית הראשונה של הסדרה בקליף האנגר. לאחר מכן יצאה הסדרה להפסקה ארוכה, במהלכה נאגדו 54 החוברות הראשונות במהדורת "Saga: Compendium One". באפריל 2019 הצהיר ווהן בריאיון עם "אנטרטיינמנט ויקלי" כי מחציתה השנייה של הסדרה תימשך גם היא 54 חוברות, ותסתיים במה שאותו כינה "אפוס מתוכנן של 108 חוברות."

ב-9 באוקטובר 2021, הודיעו ווהן וסטייפלס במהלך דיון פאנל בכנס הקומיק-קון, ניו יורק שהסדרה תשוב בינואר 2022 עם חוברת מס' 55, שתהיה חוברת כפולה בת 44 עמודים ותחילתה של הקומפנדיום השני של הסדרה. חוברת מס' 55 יצאה לאור ב-26 בינואר 2022, וזכתה לביקורות חיוביות.

עלילה
-----

לכל חוברת של "סאגה" פרק מספרי, כגון "פרק 1" לחוברת הבכורה. כל שישה פרקים כוללים קשת סיפור המכונה "כרך", ואלו נאגדים מחדש בכריכה רכה. כל שלושה כרכים מהווים "ספר", ואלו נאגדים בכריכה קשה.

הכרך הפותח מציג את דמויותיהם של אלנה ומרקו, שני אוהבים מעולמות שונים שאנשיהם נמצאים במלחמה זה עם זה. אלנה מגיעה מקואליציית לנדפאל המתקדמת מבחינה טכנולוגית, הנקראת כך על שם לנדפאל, כוכב הלכת הגדול בגלקסיה, ומרקו מגיע מוורית', הירח של לנדפאל, שביכולת אנשיו להשתמש בכישוף ומאגיה. מכיוון שהשמדת אחד הכוכבים תסיט את השני ממסלולו, החלו כוכבים אחרים להתערב במלחמה. על אף שהשקט הושב על כנו בשני הכוכבים, הסכסוך התפשט על פני כל שאר כוכבי הלכת ותושביהם המקומיים נאלצו לבחור צד. במהלך שנות המלחמה בין לנדפאל לוורית', אלנה ומרקו נפגשו כשהוטל עליה לשמור עליו בכלא על כוכב הלכת קליב לאחר שהפך לשבוי מלחמה. השניים ברחו יחד שתים-עשרה שעות לאחר שנפגשו לראשונה. בתחילת החוברת הראשונה של הסדרה, יולדת אלנה יולדת את בתם המשותפת, הייזל. בני מינם ואף בני גזעים אחרים, אותם הזוג פוגש במהלך מסעם, מתקשים להאמין שהשניים הזדווגו מרצונם, והזוג נרדף על ידי הממשל משני הצדדים, הן בגלל הבגידה מצד שניהם והן על מנת למנוע מהחדשות על הזדווגתם להתפשט ולפגוע במורל חייליהם. בלנדפאל, מוטלת על הנסיך רובוט הרביעי בפקודת אביו ללכוד את מרקו, אך עד מהרה הוא נקלע לעימות עם מתחרהו מוורית', שכיר חרב בשם "הרצון". בסיום הכרך, רוחה של ילדה מתה בשם איזבל נקשרת להייזל והארבעה בורחים מקלייב ומוצאים מחסה אצל הוריו של מרקו.

בכרך השני מתגלה עוד על הוריו של מרקו, על גידולו, ועל מערכת יחסיו עם אלנה. במקביל, מצטרפת ארוסתו לשעבר של מרקו, גוונדולין, לציד של "הרצון" אחר הזוג לצדה של סופי, שפחת מין בת שש, שניצלה על ידי "הרצון" וגוונדולין, מאוחר יותר, המשפחה מוצאת מקלט בביתו של הסופר ד. אוסוולד הייסט (מחבר הרומן האהוב על אלנה), שם הם באים לראשונה במגע עם הנסיך רובוט הרביעי.

הכרך השלישי, שהחל באוגוסט 2013, שבו התכוון ווהן להציג "שינוי טונאלי גדול" עבור עלילת הסדרה, מציג את צמד העיתונאים אפשר ודוף, העובדים בצהובון בעודם ממשיכים בחקירה משלהם על אלנה ומרקו, שמוצאים מחסה בבית המגדלור של הסופר ד. אוסוולד הייסט. שם, המשפחה באה לראשונה במגע ישיר עם הנסיך רובוט הרביעי וגוונדולין ומצליחה להימלט מהם. בסיום הכרך, מתחילה הייזל לעשות את צעדיה הראשונים, ואפשר ודוף נסחטים על ידי שכירת החרב "הסימן", אחותו של "הרצון", תוך שימוש בחומר שיהרוג אותם אם ידווחו על ממצאיהם על המשפחה למישהו אחר.

בכרך הרביעי, מגיעה המשפחה לכוכב הלכת גרדניה, שם אלנה מצטרפת לתוכנית בידור מחתרתית בשם "המעגל הפתוח", בה כל השחקנים עוטים מסכות. במקביל, מתחילה הייזל לומר את מילותיה הראשונות, בעוד שבנו של הנסיך רובוט הרביעי נולד. שוער רובוט ממורמר, דנגו, הורג את אשתו של הנסיך, חוטף את בנו התינוק ונוסע לגרדניה, שם הוא חוטף את המשפחה. מרקו והנסיך רובוט הרביעי חוברים ליומה במטרה לרדוף אחר דנגו. בינתיים, "הסימן" משתפת פעולה עם גוונדולין וסופי במטרה להשיג את סם ה"פיידאוואי", סם ריפוי, עבור פצעיו של "הרצון".

הכרך החמישי מתחיל שלושה חודשים לאחר מכן. ספינת הרקטות של המשפחה שקעה באזור קפוא של גרדניה, שם דנגו נפגש עם חברי "המהפכה האחרונה", קבוצה אנטי-מלחמתית רדיקלית, המבקשת להשתמש בהייזל כקלף מיקוח במלחמתם נגד לנדפאל וורית'. בינתיים, בעוד מרקו והנסיך רובוט הרביעי נאבקים לשמור על הברית שלהם בזמן שהם רודפים אחר יקיריהם החטופים, אלנה ויומה מתמודדים שניהם עם השלכות השימוש בסם "פיידאוואי". בסיום הכרך, דנגו מרמה את המהפכנים, אך נהרג בעצמו על ידי הנסיך רובוט הרביעי, שמתאחד עם בנו. מרקו ואלנה מתאחדים, אך הייזל וקלרה נלקחות לכלא לנדפאלי. "הסימן", גוונדולין וסופי מצליחות להשיג את הסם, אך "הסימן" נהרגת.

בכרך השישי, אלנה ומרקו מחפשים אחר הייזל וקלרה, שנותרו כלואות בבית מעצר לנדפאלי. אפשר ודוף חוזרים לחקור את הזוג לאחר ששמעו על מותה של "הסימן". העיתונאים מתעמתים עם "הרצון", שמחדש את נקמתו נגד הנסיך רובוט הרביעי. בינתיים, הנסיך רובוט משתמש בשם סר רובוט ומגדל את בנו הגדל במהירות, סקוויר. בין הדמויות החדשות המוצגות בכרך נכללות מורתה הסימפתית של הייזל, נורין, ואסירה טרנסג'נדרית, פטריחור. הכרך מסתיים כשהייזל מתאחדת עם הוריה והגילוי שאלנה שוב בהיריון.

הכרך השביעי החל בחוברת מס' 37, שיצאה לאור ב-31 באוגוסט 2016, עלילתו מתרחשת בעיקר במולדתה של סופי, כוכב השביט פאנג, בה ניטשת מלחמה המשפיעה על המשפחה. עלילת משנה של הכרך עוסקת בהצטרפותה של פטריחור למשפחה וביחסיה עם חבריה, ובהריונה השני של אלנה.

בכרך השמיני, נאלצת המשפחה להתמודד עם תוצאות הפלת הריונה של אלנה לאחר המלחמה על פאנג. ווהן הצהיר בריאיון כי דמותה של פטריחור תמשיך למלא תפקיד חשוב בהתפתחותה של הייזל, וכי עלילת משנה בכרך תעסוק במה שקרה ל"הרצון" בעקבות אירועי המלחמה.

הכרך התשיעי עוסק בדינמיקה בין המשפחה לבעלי בריתם, העוברת עליות ומורדות עקב נוכחותם של רודפיהם והתלכדות האירועים השונים עד לסיום הכרך, בו מתים מספר דמויות מרכזיות, בראשם מרקו. עם סיום כתיבת כרך זה, יצאו בריאן ק. ווהן ופיונה סטייפלס להפסקה ארוכה מכתיבת הסדרה.

בכרך העשירי, מתרחשת קפיצת זמן משמעותית בנרטיב העלילתי ביחס למספר שנות ההפסקה שלקחו בריאן ק. ווהן ופיונה סטייפלס. המשפחה ובעלי בריתם יצאו לדרכים נפרדות מאז אירועי הכרך הקודם הטראומטיים. קשת העלילה המרכזי מתמקד בעיקר במאמציה של אלנה לגדל את הייזל וסקווייר כאם חד-הורית.

הכרך האחד-עשר מתרחש שישה חודשים לאחר סיום הכרך הקודם ועוקב אחר שלושה קשתות עלילה מרכזיים: נחישותה של אלאנה לשפר את מזלה של משפחתה, תוכניתה של גוונדולין להטות את נאמנותה של ממלכת הרובוטים לוורית', ומסעו של הסוכן גייל, שמאולץ על ידי קואליציית לנדפאל להשלים את משימת חיסולה של הייזל ושל בעלי הברית שסייעו לה לאורך השנים.

דמויות
------

### המשפחה

#### אלנה

הפרוטגוניסטית של הסדרה. אלנה היא אשתו של מרקו ואמה של הייזל. היא ילידת כוכב הלכת לנדפאל, וכמו לכל בני לנדפאל, יש לה כנפיים, אם כי אין ביכולתה לעוף עד לחוברת #18. לאחר שהצטרפה למלחמה של כוכב הלכת שלה נגד בני ורית' (בחוברת אחת נאמר שהיא גויסה לאחר שעזבה את המכללה הלאומית בעוד שבאחרת נאמר שהיא הצטרפה לצבא כמה חודשים לאחר שאביה נישא מחדש לחברת ילדותה, אבן), לאחר מכן ננזפה על "פחדנותה המשוועת" והיסוסה להרוג אזרחים, והוצבה מחדש בכוכב הלכת קליב כסוהרת, שם פגשה את מרקו. חרף עוינותם של בני גזעם, אלנה התיידדה עם מרקו, וכשנודע לה שהוא אמור לעבור לכלא אכזרי יותר שממנו העצורים לא חוזרים לעולם, היא עזרה לו להימלט, רק שתים עשרה שעות לאחר שפגשה אותו. מאוחר יותר, אלנה נישאה לו וילדה את בתם, הייזל, בפתיחת החוברת הראשונה של הסדרה.

על אף שצבע העור אינו חלק מהאתניות הגזעית שמתייחסים אליו במפורש במהלך הסדרה, ווהן וסטייפלס ציינו שגם אלנה וגם מרקו הם אנשים ממוצא אתני רב-תרבותי, וסטייפלס עיצב את אלנה כבעלת עור כהה יותר, לאחר שראתה אותה בעיני רוחה כדו-גזעית, ואת אביה כגבר הודי.

#### מרקו

הפרוטגוניסט של הסדרה. מרקו הוא בעלה של אלנה ואביה של הייזל. מרקו הוא יליד הירח של לנדפאל, ורית', שלתושביו יש קרניים וביכולתם להשתמש בקסם. מרקו היה חייל פשוט במלחמת עמו נגד קואליציית לנדפאל, שגדל מגיל צעיר עם סיפורי הזוועות שביצעו לנדפאל נגד בני עמם. כשמרקו עזב את ורית' כמבוגר והשתתף לראשונה בקרב, הוא החל לפתח השקפה פחות לוחמנית ויותר פציפיסטית. כאשר ניסה לחלוק את חששותיו עם ארוסתו באותה התקופה, גוונדולין, הוא הבין מתגובותיה הלא-סימפתיות וג'ינגואיסטיות את עומק הפערים וההשקפות שנוצר ביניהם. מרקו נכנע לכוחות הקואליציה כ"סרבן מצפון" 18 חודשים לפני תחילת הסדרה, ושהה כשבוי מלחמה על כוכב הלכת קליב עד שהוברח על ידי הסוהרת שלו, אלנה, שברחה איתו, נישאה לו והרתה את בתם, הייזל. הפיקוד העליון של ורית' שלח את "הרצון" אחרי מרקו באשמת "ויתור על שבועתו ובגידה בנרטיב". חרף היותו פציפיסט אשר נשבע עם הולדת בתו שלעולם לא ישתמש בחרבו, הוא עושה זאת כאשר משפחתו מאוימת. מרקו כה מיומן בשימוש בחרבו, עד כדי כך שביכולתו לחסל חוליה שלמה של חיילים חמושים בנשק חם באמצעותה בלבד, ובגינה הוא מכונה על ידי הנסיך רובוט הרביעי כ"כוח טבע". בסיום הכרך התשיעי, נדקר מרקו אנושות בחזהו על ידי "הרצון" ולבסוף מת מפצעיו.

פיונה סטייפלס עיצבה את מרקו ומשפחתו כך שיהיו ממוצא אסייתי, לאחר שהשתמשה בקומץ של דוגמניות ושחקנים יפניים כהשראה בעת סיום עיצוב דמויותיהם. בתגובה לתפיסתם כבעלי מוצא קווקזי, הצהירה סטייפלס, "אני יכול להבין מדוע אנשים לפעמים טועים לחשוב שהוא לבן, כי נמנעתי משימוש בסמנים גזעיים מוגזמים (עיניים מלוכסנות, אף מעוגל וכו'). עם ציורים מצוירים פשוטים כמו אלה, הרבה מאוד נותר לדמיונו של הקורא. אז אני מקבלת את זה שיהיה איזשהו זיהוי שגוי כי לא ציירתי את משפחתו של מרקו כמו דמויות מ'מולאן'."

#### הייזל

בתם של אלנה ומרקו, אשר מבעד לעיניה מסופרת הסדרה. להייזל כנפיים כשל אמה, קרניים כשל אביה ועיניים ירוקות-חומות בגינן קיבלה את שמה. הייזל מבלה את רוב ילדותה בספינת הטילים האורגנית שבה היא והוריה בורחים מקלייב. הייזל עושה את צעדיה הראשונים בסוף הכרך השלישי, ומתחילה לדבר בביטויים פשוטים עם תחילת הכרך הרביעי. היא חוגגת את יום הולדתה הרביעי בכרך השישי, במהלכו היא מוחזקת בבית מעצר לנדפאלי יחד עם סבתה.

#### איזבל

רוחה של נערה מתבגרת מכוכב הלכת קלייב שנהרגה על ידי מוקש, שנולדה למשפחה של לוחמי התנגדות שבנו מנהרות על מנת לברוח מאנשים שפלשו לקלייב. במהלך הכרך הראשון, עושה איזבל עסקה עם אלנה להציל את חייו של מרקו בתמורה לעזיבתה איתם כשהם עוזבים את קלייב, אך לשם כך עליה צריכה לקשור את נשמתה לזו של הייזל. על אף שאלנה נרתעת בתחילה מלאפשר לה זאת, לבסוף היא מתרצה ועד מהרה מתחילה להעריך את נוכחותה של איזבל שכן היא משמשת כ"בייביסיטר" להייזל בלילות ומאפשרת לאלנה ולמרקו לנוח. ביכולתה של איזבל ליצור אשליות ריאליסטיות שבאמצעותן היא יכולה להסוות את מראה החיצוני, אם כי אלו אינן פועלות במכונות כמו הרובוטים.

#### קלרה

אמו של מרקו, שמופיעה לראשונה עם אביו של מרקו בסוף חוברת #6. אמה מתה בתקרית בלנגנקמפ בידי בני לנדפאל, ולכן קלרה פחות מקבלת את מערכת היחסים של מרקו עם אלנה. כשנשאל איזו דמות הייתה האהובה עליו, ציין ווהן כי דמותה של קלרה הייתנ הקלה ביותר לכתיבה.

### אויבי המשפחה

#### הנסיך רובוט הרביעי

**משמאל**: יוצר הסדרה בריאן ק. ווהן לצד פסלון של הנסיך רובוט הרביעי שנעשה על ידי מעריצים וניתן לו במתנה במהלך כנס החתימות ב"מידטאון קומיקס".  
**מימין**: קוספלייר לבוש בתור הדמות בכנס הקומיק-קון, ניו יורק 2014.
בן למשפחת המלוכה של ממלכת הרובוטים, שמונה על ידי קואליציית לנדפאל לרדוף אחר אלנה ומרקו בתחילת הסדרה כאשר אשתו נושאת את בנם הראשון. כמו שאר בני גזעו, הנסיך רובוט הרביעי הוא דמוי-אדם שלראשו מכשיר טלוויזיה קטן, החלטה עיצובית אותה הסביר ווהן בהשראת מהיקסמותו לטלוויזיות ישנות שיצאו לשוק כשהחל לכתוב לטלוויזיה. לנסיך רובוט הרביעי גם דם כחול והיכולת להפוך את זרועו הימנית לתותח. בתחילת הסדרה, הנסיך רובוט הרביעי חזר זה עתה מ"סיור גיהנומי בן שנתיים" שלאחריו נאלץ לקבל רגל חדשה בעקבות מארב אכזרי. לאחר שהוא נפצע תוך כדי עימות מול המשפחה בכרך השלישי, מוחו "מאותחל", והוא עדיין נחשב לנעדר כאשר בנו נולד במהלך הכרך הרביעי. בסיום הכרך התשיעי, ראשו נערף על ידי "הרצון" כנקמה על מותה של "הגבעול".

#### "הרצון"

אחד מציידי הראשים הפרילנסרים שנשכרים על ידי הפיקוד העליון של ורית' במטרה להרוג את מרקו ואלנה ולהשיב לחזקתם את הייזל בחיים, לא רק בשל בגידתו של מרקו, אלא גם על מנת למנוע מהחדשות על הזדווגתם של אלנה ומרקו להתפשט ובכך לאיים על מורל החיילים. "הרצון" מלווה בחתולת שקר, חתולה גדולת-ממדים מדברת שביכולתה לזהות שקרים. וז, האישה שמעסיקה אותו, מצהירה בפניו ששכרה אותו בשל היותו שותף לרלטיביזם המוסרי של מרקו. כאשר הוא נוסע לכוכב הלכת סקסטיליון, הנחשב למתירני מבחינה מינית ומוצגת בפניו שפחת מין בת שש, "הרצון" הורג את הסרסור שלה. בעברו, היה "הרצון" מאהבה של "הגבעול", ציידת ראשים דמוית-עכבישה אשר גם היא נשכרה לרדוף אחר אלנה ומרקו עד למותה בידי הנסיך רובוט הרביעי, ואת מותה "הרצון" נשבע לנקום. בהמשך מפתח "הרצון" משיכה לגוונדולין, על אף שהוא ממשיך להתאבל על מותה של "הגבעול". אחותו סופי, שפונה אליו בשם "בילי" ושהכירה לו את "הגבעול", היא ציידת ראשים פרילנסרית נוספת שעובדת תחת השם "הסימן". בכרך השלישי, מחליט "הרצון" לנטוש את משימתו ואת חייו הנוכחיים כצייד ראשים, אך חוזר בו לאחר שסובל מפציעה טראומטית וכמעט קטלנית ממנה נאמר לו על ידי רופא שסביר להניח שלעולם לא יחלים לחלוטין.

#### חתולת שקר

חתולת שקר היא בת לווייתו של "הרצון", המסייעת לו בעבודתו באמצעות יכולתה לזהות מתי אמירה מילולית היא שקר, אם כי כוחה מוגבל למצבו הנפשי של האדם המדבר: היא יכולה לזהות הונאה מכוונת, אך אינה יכולה לזהות שקר אם אמירה נתונה סבורה כנכונה על ידי הדובר. לדברי איזבל, חתולי שקר תמיד משחקים לפי הכללים, רמז לעובדה שחתולי שקר מחויבים להודות גם באמיתות אתיות וגם באמיתות עובדתיות. כשגוונדולין, שהופכת לבת בריתה של חתולת שקר, הורגת בטעות אדם, איזבל מטיחה בפניה שלא הייתה להם זכות להוציא להורג את האיש הזה בביתו, דבר שחתולת שקר אינה יכולה להכחיש. התגלה כי החתולה השקרנית הייתה החלשה ביותר בהמלטת בת שבעת החתלתולים שבה נולדה, עובדה שגילויה גורם לה למצוקה נפשית.

#### סופי

שפחת מין לשעבר בת שש וחצי, שמחולצת בידי "הרצון" וגוונדולין מכוכב התענוגות סקסטיליון. בהמשך, מגלה הנערה שהיא בעלת כוח מנטלי, שבעזרתה היא עוזרת ל"רצון" לעקוב אחר מרקו ואלנה. בחוברת #13, מחליט "הרצון" לקרוא לה סופי, על שם אחותו. ווהן הצהיר שסופי נוצרה כדי להמחיש את השפעותיה הנוראיות של המלחמה על האנושות וכביקורת על הצגתה המינית של הנסיכה ליאה כשפחתו של ג'אבה ההאט בסרט "מלחמת הכוכבים - פרק 6: שובו של הג'דיי", והסבירה, "הדמות הזו לפחות הייתה סקסית. יש שפחות בעולם והן לא נראות כמו הנסיכה ליאה בביקיני."

#### גוונדולין

ארוסתו לשעבר של מרקו, שמצטרפת למרדף של "הרצון" אחר המשפחה. גוונדולין מופיעה לראשונה בסוף חוברת #8, לאחר שהוטל עליה לחקור את "הרצון" על ידי המזכיר הכללי של הפיקוד העליון של ורית', והיא מסייעת לו להציל את השפחה מסקסטיליון על מנת לדרבן אותו להשלים את משימתו. טבעות הנישואין של מרקו ואלנה, שמתפקדות גם כמכשירי תרגום, השתייכו במקור לסביה של גוונדולין וכושפו בכישוף תרגום מכיוון שהיא ומרקו דיברו שני ניבים שונים של שפת האם של ורית'. גוונדולין עונדת בנוסף את תליון התרגום של סביה, שחושל עם הטבעות כחלק מאותו סט, סביב צווארה. על אף שבתחילה היא מתנגדת לחיזוריו של "הרצון", בהמשך היא מגלה את רגשותיה ההדדיים כלפיו בזמן שהיא מנסה למצוא עבורו טיפול רפואי לאחר שהוא סובל מפציעה קטלנית.

#### אפשר ודוף

אפשר ודוף הם צמד עיתונאי וצלם, בהתאמה, מכוכב הלכת ג'טסאם, שעובדים עבור צהובון בשם "The Hebdomadal". בלוניות הדיבור של השניים, כמו של כל שאר תושבי ג'טסאם, מוצג כטקסט ירוק מוקף בבועיות. ג'טסאם הוא כוכב לכת תת-מימי בחלקו, שכן לילידיו פיזיולוגיה אמפיבית, באמצעותם הם מסוגלים לשרוד במים ומחוצה להם. אפשר ודוף חווים יותר מעימות אחד עם שכירי-חרב פרילנסרים שנשכרו לשים קץ לחקירתם על המשפחה. בשלב מסוים, מרעילה אותם "הסימן" באמברגון, רעל מיוחד שיהרוג אותם אם ידווחו על ממצאיהם על המשפחה למישהו אחר, אם כי הם מנסים למצוא דרך לעקוף זאת על מנת להמשיך בחקירתם. לאחר שנודע להם ש"הסימן" מתה, השניים מנסים לחדש את חקירתם, אך נקלעים לעימות מול "הרצון", שמגייס אותם לשירותיו.

מהדורות שנאספו
--------------

### כריכה רכה

| # | שם האוגדן | החוברות שנאגדו בו | תאריך הפצה | מסת"ב |
| --- | --- | --- | --- | --- |
| 1 | Saga Vol. 1 | Saga #1–6 | ‏10 באוקטובר 2012 | ISBN 978-1607066019 |
| 2 | Saga Vol. 2 | Saga #7–12 | ‏2 ביולי 2013 | ISBN 978-1607066927 |
| 3 | Saga Vol. 3 | Saga #13–18 | ‏25 במרץ 2014 | ISBN 978-1607069317 |
| 4 | Saga Vol. 4 | Saga #19–24 | ‏17 בדצמבר 2014 | ISBN 978-1632150776 |
| 5 | Saga Vol. 5 | Saga #25–30 | ‏30 בספטמבר 2015 | ISBN 978-1632154385 |
| 6 | Saga Vol. 6 | Saga #31–36 | ‏29 ביולי 2016 | ISBN 978-1632157119 |
| 7 | Saga Vol. 7 | Saga #37–42 | ‏29 במרץ 2017 | ISBN 978-1534300606 |
| 8 | Saga Vol. 8 | Saga #43–48 | ‏2 בפברואר 2018 | ISBN 978-1534303492 |
| 9 | Saga Vol. 9 | Saga #49–54 | ‏19 בספטמבר 2018 | ISBN 978-1534308374 |
| 10 | Saga Vol. 10 | Saga #55–60 | ‏11 באוקטובר 2022 | ISBN 978-1534323346 |
| 11 | Saga Vol. 11 | Saga #61-66 | ‏29 בנובמבר 2023 | ISBN 978-1534399136 |

### מהדורות דלוקס

| # | שם האוגדן | החוברות שנאגדו בו | תאריך הפצה | מסת"ב |
| --- | --- | --- | --- | --- |
| 1 | Saga Book One | Saga #1–18 | ‏19 בנובמבר 2014 | ISBN 978-1632150783 |
| 2 | Saga Book Two | Saga #19–36 | ‏19 באפריל 2017 | ISBN 978-1632159038 |
| 3 | Saga Book Three | Saga #37–54 | ‏4 ביוני 2019 | ISBN 978-1534312210 |

### קומפנדיומים

| # | שם האוגדן | החוברות שנאגדו בו | תאריך הפצה | מסת"ב |
| --- | --- | --- | --- | --- |
| 1 | Saga Compendium One | Saga #1–54 | ‏19 באוקטובר 2023 | ISBN 978-1534313460 |

ביקורות
-------

### מכירה והדפסות חוזרות

החוברת הראשונה אזלה מהדפסתה הראשונה עוד לפני יציאתה לאור ב-14 במרץ 2012. הדפסה שנייה שהוזמנה ל-11 באפריל, תאריך יציאתה לאור של החוברת השנייה, נמכרה לחלוטין גם היא, והוזמנה לה הדפסה שלישית, שהתעתדה להגיע לחנויות ב-25 באפריל. בסופו של דבר, הודפסה החוברת הראשונה בחמש הדפסות, ועד אוגוסט 2012, נמכרה ביותר מ-70,000 עותקים בדפוסים שונים. החל משנת 2016, עקפה מכירות המהדורות שנאספו של הסדרה את אלו של "המתים המהלכים, סדרת קומיקס מצליחה נוספת מבית אימג' קומיקס, שזכתה לנראות ציבורית רבה יותר בעקבות עיבודה הטלוויזיוני.

הכרך הראשון, שאסף את ששת החוברות הראשונות, יצא לאור ב-10 באוקטובר 2012, ודורג במקום ה-6 ברשימת רבי המכר בקטגוריית הרומנים הגרפיים של "ניו יורק טיימס" בשבוע שחל בו 29 באוקטובר. נכון לאוגוסט 2013, כרך זה נמכר ב-120,000 עותקים.

על אף שחוברת מס' 7 אזלה מההדפסה עם יציאתה לאור, מנהלת יחסי הציבור והשיווק של "אימג' קומיקס", ג'ניפר דה-גוזמן, הודיעה במכתב מ-12 בדצמבר 2012 לקמעונאים שהיא לא תדפיס מחדש מספר חוברות קומיקס נבחרים, דוגמת חוברת זו. דה-גוזמן הסביר את המהלך כתוצאה מירידה בהזמנות על סדרת קומיקס נמכרות כמו Saga, חרף שבחי הביקורת והישגי המכירה העקביות ברמת המפיצים. במקום להשקיע בהדפסות שניות, הסבירה דה-גוזמן כי החברה תמקד את תשומת ליבה בלהבטיח שההדפסה הראשונה תזכה במכירות הרצויות. מהלך זה לא מצא חן בעיני מספר קמעונאים, מה שגרם למוציא לאור של "אימג'", אריק סטפנסון, להודיע יום למחרת כי "אימג'" אכן תוציא הדפסה שנייה של גיליון מס' 7 בהנחה ניכרת, אך הזהיר כי המוציאה לאור לא תוכל להדפיס מחדש כל חוברת של הסדרה ללא הגבלת זמן, והפציר בקמעונאים שלא להזמינו פחות מיכולת קיבולת ההדפסה.

עם יציאתו לאור, הופיע מיד הכרך השני בראש רשימת רבי המכר בקטגוריית הרומנים הגרפיים של הניו יורק טיימס.

### תגובת הקהל והמבקרים

הסדרה זכתה לשבחי הביקורות, והיא נחשבת לאחת מסדרות הקומיקס האמריקאיות המפורסמות ביותר שמתפרסמות (נכון לאוקטובר 2018). באתר הביקורות "Comic Book Roundup", מחזיקה הסדרה בציון ממוצע של 9.0/10, שניתן לה על בסיס הציון הכללי לסדרה והציון לכל כרך בנפרד.

החוברת הראשונה זכתה לביקורות חיוביות בפרסומים כגון "Publishers Weekly", "MTV",‏ "Ain't it Cool News", מגזין "Complex",‏ "Comic Book Resources",‏ "iFanboy" ו-ComicsAlliance; כולם שיבחו את יכולתו של ווהן לשלב אלמנטים מסוגות שונות, לבסס את התפאורה והמיתולוגיה העצומה, ולהציג דמויות שהעסיקו את דמיונו של הקורא. מבקרים רבים השוו את הספר לשילוב של יצירות מדע בדיוני ופנטזיה, כמו "מלחמת הכוכבים ו"שר הטבעות", ליצירות ספרות קלאסיות כמו "רומיאו ויוליה ו"המלט".‏ "AICN" ציין לטובה את השימוש בדמותה של הייזל במטרה לתעד אירועים בקנה מידה גדול מנקודת מבטה הפורשת את אירועי העבר, ואלכס זלבן מ-"MTV Geek" העיר כי ביכולתו היה לשמוע את המוזיקה של ג'ון ויליאמס בזמן קריאת הספר. מבקרים רבים גם שיבחו את ווהן על הבחירה להתחיל את העלילה בלידתה של הייזל במקום לפגוע בקצב העלילה עם אקספוזיציה גדושה של פגישתם הראשונה של אלנה ומרקו. טוד אלן מ"הביט" שיבח את "טעמו הייחודי של הספר", תוך ציון לחיוב את מניעי הדמויות, בתפאורה הסוריאליסטית הסוחפת, המוזרויות השונות של העלילה והנימות הפוליטיות שלה. גם אלכס אוונס מ-"Weekly Comic Book Review" וגם פ. ס. הייז מ-"Geeks of Doom כינו את הסדרה "קלאסית"; הייז שיבח בנוסף את "אימג' קומיקס" על תעוזתה לפרסם סדרה "מקורית" כזו. איוריה של פיונה סטייפלס, אשר אופיינו כ"מפוארות", זכו גם לשבחים רבים. "AICN" הבליטה לחיוב את שליטתה של סטייפלס באיורי נופי חלל סוחפים ושאר סממני סוגת האופרת חלל, כמו גם את שליטתה בהבעות הפנים השונות של הדמויות, שמתמזגות באופן מושלם עם דיאלוג של ווהן. טוד אלן מ"הביט" אף ציין כי הנופים של סטייפלס ממלאים לפעמים חלק בסיפור בתור הרקע הקדמי.

החוברות הבאות שהשלימו את הכרך הראשון זכו גם הן לביקורות חיוביות דומות, כשלחוברת מס' 2 הוזמנו שלוש הדפסות נוספות, ולחוברות מס' 3–6 הוזמנו הדפסות שניות. הסדרה נכללה ברשימת "הקומיקס שעליו אנו מודים השנה" של IGN לשנת 2012 ותפסה את המקום הראשון ברשימת "10 הקומיקס המובילים לשנת 2012" של CBR. באוגוסט 2013, דאגלס וולק ממגזין "הטיימס" התייחס לסדרה כ"להיט מפתיע", וכינה אותה "שובבה, וולגרית ויצירתית להפליא".

ג'וזף מקייב מ-"The Nerdist" כלל את האוגדן "Saga Book One" ברשימת "5 המובילים של אוגדני הקומיקס המחודשים של 2014". באותה שנה, לורה סנדון מכתב העת של איגוד המדע הבדיוני הבריטי "וקטור" ציינה את סדרת הקומיקס ברשימת "שישה קומיקסי מדע בדיוני פורצי דרך".

### פרסים

בשנת 2013 זכתה סדרת הקומיקס בשלושת פרסי אייזנר בקטגוריות בהם הייתה מועמדת: "הסדרה המתמשכת הטובה ביותר", "הסדרה החדשה הטובה ביותר" ו"הסופר הטוב ביותר". באותה שנה, זכה הכרך הראשון בפרס הוגו לשנת 2013 בקטגוריית "הסיפור הגרפי הטוב ביותר". הסדרה הייתה מועמדת גם לשבעה פרסי הארווי לשנת 2013 וזכתה בשישה מהם: "הסופר הטוב ביותר", האמן/נית הטוב/ה ביותר", "הקולוריסט הטוב ביותר", "הסדרה החדשה הטובה ביותר", "הסדרה המתמשכת או המוגבלת הטובה ביותר", ו"החוברת או הסיפור הטוב ביותר".

בשנת 2014, זכתה הסדרה בכל שלושת פרסי האייזנר שהייתה מועמדת עבורם: "הצייר/אמן המולטימדיה הטוב ביותר", "הסופר הטוב ביותר" ו"הסדרה המתמשכת הטובה ביותר".

בשנת 2015, שוב הייתה הסדרה מועמדת לאותם שלושת פרסי אייזנר בה זכתה בשנה הקודמת, וזכתה בשניים מהם: "הסדרה המתמשכת הטובה ביותר" ו"הפנסילר / אינקר הטוב ביותר". באותה שנה, זכה הכרך הרביעי בפרס "Goodreads Choice" בקטגוריית "רומנים גרפיים וקומיקס" לשנת 2015.

### צנזורה

שני הפאנלים בחוברת מס' 12, שבגינן אסרה "Comixology" בתחילה מכירה של חוברת זו דרך מערכת iOS בשל תוכנן המיני המוצג על מסך הטלוויזיה של החייל המת.
ב-9 באפריל 2013, דיווח על איסור שהטילה "אפל" על מכירת חוברת מס' 12 של הקומיקס דרך מערכת iOS, מכיוון ששני פאנלים שתיארו מין אוראלי הומוסקסואלי בתוך מסך טלוויזיה הפרו את ההגבלות של אפל על תוכן מיני. הדבר הביא לביקורת מצד אמנים וכותבים, שהצביעו על תוכן דומה שהופיע בחוברות קודמות של סדרת הקומיקס וביצירות אחרות שנמכרו דרך אייטונס. ויליאם גיבסון ואחרים הציעו שההגבלה יכלה להתרחש במיוחד משום שהציורים המדוברים מתארים יחסי מין הומוסקסואליים. יום לאחר מכן, הודיעה המפיצה הדיגיטלית "Comixology" כי היא הייתה זו, ולא "אפל", שבחרה שלא להנגיש את החוברת על סמך פרשנותם למדיניותה של "אפל", וכי לאחר קבלת הבהרות מ"אפל", החוברת תוכל להימכר כעת באמצעות iOS.

בשנת 2014, נכללה הסדרה ברשימת "עשרת הספרים המאתגרים ביותר" לאותה שנה מטעם איגוד הספריות האמריקאי, בשל היותו מכיל עירום ושפה פוגענית ועל היותו "אנטי-משפחתי... מפורש מינית, ולא מתאים לשום קבוצת גיל."

מרצ'נדייז
---------

בשנת 2015, החלה חברת "Skybound Entertainment" לקבל הזמנות מראש עבור פסל שרף המבוסס על דמותה של חתולת שקר, שנמכר במחיר של 75 דולר.

בפברואר 2016, החלה "Essential Sequential" לקבל הזמנות עבור בובות קטיפה של חתולת שקר, שנמכרו לראשונה במאי 2016. ביוני 2016, הודיעה "Skybound" כי במהלך כנס הקומיק-קון הבא, היא תציג לראשונה דמויות פעולה המבוססות על דמויותיהם של אלנה ומרקו מאת "McFarlane Toys". החברה גם שיתפה פעולה עם "Yesterdays", חברת סיכות אמייל לאספנות בדרום קליפורניה, במטרה להפיק את ליין הסיכות הראשונה של "Skybound", הכוללת שתי סיכות של חתולת שקר וסיכה של גוס, הוגבלו ל-1000 יחידות לכל אחד.

באוקטובר 2017, הכריזה "אימג' קומיקס" הכריזה על ליין של בובות פאנקו פופ המבוססות על דמויות מתוך הקומיקס שיהיו זמינות מפברואר 2018.

במדיות נוספות
-------------

על אף שמספר יוצרים ואולפנים הביעו רצון לעבד את סדרת הקומיקס למסכי הקולנוע או הטלוויזיה, ווהן וסטייפלס אישרו את רצונם שלא לעשות זאת בריאיון שהתקיים באוגוסט 2013, במהלכו הצהיר ווהן כי מטרתה של סדרת הקומיקס, כפי שראה אותה בעיני רוחו, היא "לעשות כל מה שלא יכולתי לעשות בסרט או בסדרת טלוויזיה. אני ממש מרוצה מכך שזה רק קומיקס." ווהן הצהיר שהם אמנם פתוחים לאפשרות זו, אם כי היא לא נמצאת בראש סדר העדיפויות עבורם. עם זאת, לסדרת הקומיקס הופק מרצ'נדייז המבוסס עליה, לרבות ליין חולצות טריקו, שזכו לאזכור במדיה הפופולרית. במהלך סדרת הטלוויזיה האמריקאית "על טבעי" נראית דמותה של צ'ארלי ברדבורי (בגילומה של פלישה דיי) לובשת חולצת טריקו עם דמותה של חתולת שקר. דיי, שהתייחסה לסדרת הקומיקס בתור "הקומיקס הטוב ביותר אי-פעם", ציינה כי את החולצה בחר אישית אחד מתסריטאי הסדרה, רובי תומפסון.

עטיפת הכרך הראשון השנויה במחלוקת זכתה להתייחסות בפרק "The Meemaw Materialization" מתוך הסיטקום האמריקאית "המפץ הגדול". בפרק, קוראת קלייר (אלסנדרה טורסאני) את עטיפתה המסחרית הראשונה של הסדרה (שכוללת את אותה כריכה כשל הכרך הראשון), ובתגובה מציינת דמותו של ראג'ש קוטרפאלי (קונאל נייאר) כי "אין המון קומיקסים שמציגים אישה מכונפת מניקה תינוק על עטיפת הקומיקס עצמה." על אף שהסדרה עצמה ספגה ביקורת בשל אופן הצגתם של מעריצי קומיקס, לדברי "Comic Book Resources", חיפוש בטוויטר העיד על כך שהסצנה זכתה לביקורות חיוביות מצד מעריצי סדרת הקומיקס.

קישורים חיצוניים
----------------

* 

* אתר האינטרנט הרשמי של סאגה (באנגלית)
* ויקישיתוף מדיה וקבצים בנושא **סאגה** בוויקישיתוף

הערות שוליים
------------

1. 1 2 3 4 5  Hayes, P.S. (March 13, 2012). "Comic Review: Saga #1". Geeks of Doom. Archived from the original on January 2, 2013. Retrieved September 14, 2023.
2. 1 2 3 4  Zalben, Alex (March 5, 2012). "The 'Saga' Of Brian K. Vaughan: How He Went From Runaway Kids To Epic Fantasy". MTV Geek. Archived from the original on September 16, 2015.
3. 1 2 3 4 5  "AICN COMICS REVIEWS: Brian K. Vaughan's SAGA! FAIREST! UNCANNY X-MEN! AKA! & MORE!!!". Ain't it Cool News. March 14, 2012. Archived from the original on September 14, 2023. Retrieved September 14, 2023.
4. 1 2 3 4  Richards, Ron (January 30, 2012). "ADVANCE REVIEW: SAGA #1 (Spoiler Free)". iFanboy. Archived from the original on July 13, 2012. Retrieved September 14, 2023.
5. 1 2 3 4 5 6 7 8 9 10  Uzumeri, David (March 14, 2012). "'Saga': Brian K. Vaughan and Fiona Staples Bring a Stellar Sci-Fi Comic Into the World". ComicsAlliance. Archived from the original on January 9, 2016. Retrieved February 6, 2023.
6. 1 2  Holub, Christian (April 12, 2019). "See the cover and exclusive details for massive Saga comic collection, future series plans". Entertainment Weekly. Archived from the original on April 12, 2019. Retrieved April 15, 2019.
7. 1 2 3  Johnston, Rich (February 5, 2016). "Saga Appears On The Big Bang Theory Over \*That\* Cover… (Art Ops UPDATE)". Bleeding Cool.
8. ↑  Bricken, Rob (February 5, 2016). "Reminder: The Big Bang Theory Is the Goddamned Worst". io9.
9. 1 2  Rivera, Joshua (January 26, 2022). "Brian K. Vaughan's Saga hasn't changed during hiatus, and that's good: Bring on the next 53 issues". Polygon. Archived from the original on January 26, 2022. Retrieved January 28, 2022.
10. 1 2 3  Sneddon, Laura (December 16, 2014). "Vector: Sequentials #1 – Women and SF Comics". comicbookGRRRL. Archived from the original on January 12, 2015. Retrieved February 9, 2016.
11. ↑  Paul, Andrew (July 7, 2016). "10 Fantasy Comics to Hold You Over Until "Game of Thrones" Returns". CBR.com.
12. ↑  Bauman, Nadia (March 20, 2015). "The Hidden Message of Saga". Women Write About Comics.
13. 1 2 3 4 5 6  Kit, Borys (March 14, 2012). "'Lost' Writer Brian K. Vaughan Debuts New Comic With Damon Lindelof and Friends". The Hollywood Reporter.
14. 1 2 3 4 5 6 7 8 9 10 11 12  Wolk, Douglas (August 5, 2013). "Masters of the Universe. The space story Saga is the comic world's big hit". Time. p. 54.
15. 1 2 3 4 5 6  Lewis, Shane (February 26, 2012). "IMAGE EXPO: Brian K. Vaughan and Fiona Staples' "Saga" Panel". Comic Book Resources.
16. 1 2 3 4 5 6 7 8 9 10 11 12 13 14 15 16 17 18 19  Vaughan, Brian K. (w), Staples, Fiona (a). "Chapter One" Saga, no. 1 (March 2012). Image Comics.
17. 1 2 3  Dietsch, T. J. (December 12, 2011). "EXCLUSIVE: Brian K. Vaughan Starts His 'Saga'". CBR.com. Archived from the original on January 26, 2021. Retrieved January 6, 2024.
18. ↑  Renaud, Jeffrey (July 23, 2011). "CCI EXCLUSIVE: BKV Builds 'Saga' at Image". Comic Book Resources.
19. ↑  Rogers, Adam (April 24, 2007). "The 2007 Rave Awards: Print: The Storyteller". Wired
20. 1 2 3 4 5 6 7 8 9  Vaughan, Brian K. (w), Staples, Fiona (a). "Chapter Six" Saga, no. 6 (August 2012). Image Comics.
21. 1 2 3  Cunningham, Joel (June 22, 2016). "Brian K. Vaughan Talks Saga, Paper Girls, and Why We’ll Never Get That Lying Cat Series". Barnes & Noble.
22. ↑  Armitage, Hugh (March 13, 2012). "Brian K Vaughan's 'Saga' launches". Digital Spy.
23. 1 2 3  Kepler, Adam W. (October 26, 2012). "Graphic Books Best Sellers: Fiona Staples Talks About 'Saga'". The New York Times.
24. ↑  Allen, Todd (March 12, 2012). "Advance Review: "Saga" By Brian K. Vaughan and Fiona Staples". Comics Beat.
25. ↑  Johnston, Rich (October 24, 2022). "Brian K Vaughan & Fiona Staples' Saga Jumps To $3.99 With 2023 Return". Bleeding Cool. Archived from the original on February 6, 2023. Retrieved January 6, 2024.
26. 1 2 3  Gilly, Casey (November 20, 2014). "Brian K. Vaughan On the Expanding Universe of 'Saga'". CBR.com. Archived from the original on November 12, 2020. Retrieved February 6, 2023.
27. ↑  Dawidziak, Mark (January 19, 2009). "'Lost' writer Brian K. Vaughan is a Cleveland native". Cleveland.com.
28. ↑  "Brian K. Vaughan signs "Saga" #1 @ Midtown Comics Downtown". Comic Book Resources. March 15, 2012
29. ↑  Solan, Colin (March 14, 2012). "NYC – Saga Signing". Convention Scene.
30. 1 2 3 4  MacDonald, Heidi (August 14, 2012). "INTERVIEW: Brian K. Vaughan on the first SAGA collection". Comics Beat.
31. ↑  "Comic Guests" Archived August 18, 2012, at the Wayback Machine. New York Comic Con. Retrieved January 6, 2024.
32. 1 2  McCabe, Joseph (January 1, 2015). "The Top 5 Comic Reprint Collections of 2014". The Nerdist.
33. ↑  Polo, Susana (October 9, 2021). "Acclaimed comic series Saga finally returns this January". Polygon. Archived from the original on October 9, 2021. Retrieved January 6, 2024.
34. ↑  Spinelli, Dan (October 9, 2021). "NYCC '21: Brian K. Vaughan and Fiona Staples preview the return of 'Saga'". AIPT Comics. Archived from the original on October 9, 2021. Retrieved October 12, 2021.
35. ↑  Hughes, William (October 9, 2021). "Saga is finally coming back, thank god". The A.V. Club. Archived from the original on October 9, 2021. Retrieved January 6, 2024.
36. ↑  "Saga #55". ComicBook Roundup. January 2022. Archived from the original on August 10, 2022. Retrieved January 6, 2024.
37. 1 2  Renaud, Jeffrey (August 31, 2016.). "Brian K. Vaughan Takes Saga to War in Issue #37". CBR.com.
38. 1 2 3 4  Vaughan, Brian K. (w), Staples, Fiona (a). "Chapter Thirteen" Saga, no. 13 (August 2013). Image Comics.
39. 1 2 3 4 5 6 7  Vaughan, Brian K. (w), Staples, Fiona (a). "Chapter Fourteen" Saga, no. 14 (September 2013). Image Comics.
40. 1 2 3 4  Vaughan, Brian K. (w), Staples, Fiona (a). "Chapter Three" Saga, no. 3 (May 2012). Image Comics.
41. 1 2 3 4 5  Vaughan, Brian K. (w), Staples, Fiona (a). "Chapter Two" Saga, no. 7 (November 2012). Image Comics.
42. ↑  Vaughan, Brian K. (w), Staples, Fiona (a). "Chapter Eight" Saga, no. 8 (December 2012). Image Comics. The Brio Talent Agency first appears in issue #2, but is not named until issue #8.
43. 1 2 3 4  Vaughan, Brian K. (w), Staples, Fiona (a). "Chapter Ten" Saga, no. 10 (February 2013). Image Comics.
44. 1 2 3 4  Vaughan, Brian K. (w), Staples, Fiona (a). "Chapter Nine" Saga, no. 9 (January 2013). Image Comics.
45. 1 2  Vaughan, Brian K. (w), Staples, Fiona (a). "Chapter Twelve" Saga, no. 12 (April 2013). Image Comics.
46. ↑  Vaughan, Brian K. (w), Staples, Fiona (a). "Chapters Thirteen – Eighteen" Saga, no. 13–18 (August 2013 – January 2014). Image Comics.
47. 1 2 3 4  Vaughan, Brian K. (w), Staples, Fiona (a). "Chapter Nineteen" Saga, no. 19 (May 2014). Image Comics.
48. ↑  Vaughan, Brian K. (w), Staples, Fiona (a). "Chapter Twenty" Saga, no. 20 (June 2014). Image Comics.
49. ↑  Vaughan, Brian K. (w), Staples, Fiona (a). "Chapter Twenty-Three" Saga, no. 23 (September 2014). Image Comics.
50. ↑  Vaughan, Brian K. (w), Staples, Fiona (a). "Chapter Twenty-Four" Saga, no. 24 (October 2014). Image Comics.
51. ↑  Vaughan, Brian K. (w), Staples, Fiona (a). "Chapters Twenty-Five – Thirty" Saga, no. 25–30 (February – July 2015). Image Comics.
52. ↑  Vaughan, Brian K. (w), Staples, Fiona (a). "Chapters Thirty-One – Thirty-Six" Saga, no. 31–36 (November 2015 – April 2016). Image Comics.
53. ↑  Renuad, Jeffrey (May 31, 2017). "INTERVIEW: BKV Brings Saga Out West for ‘Fun-Filled’ Arc, The Coffin". CBR.com.
54. 1 2 3 4 5 6 7 8 9  Vaughan, Brian K. (w), Staples, Fiona (a). "Chapter Eighteen" Saga, no. 18 (January 2014). Image Comics.
55. ↑  Vaughan, Brian K. (w), Staples, Fiona (a). "Chapter Fifteen" Saga, no. 15 (October 2013). Image Comics.
56. 1 2  Yu, Mallory (April 27, 2022). "Radical pacifism and violence collide in one family's epic sci-fi 'Saga'". NPR. Archived from the original on May 6, 2022. Retrieved January 6, 2024.
57. 1 2 3 4  Staples, Fiona (April 2014). "What exactly are the approximate races of Alana and Marko?". Fiona Staples. Archived from the original on May 24, 2014. Retrieved January 6, 2024 – via Tumblr.
58. ↑  Sava, Oliver (November 16, 2012). "Saga #7 and the year of Image Comics". The A.V. Club.
59. 1 2 3 4 5  Vaughan, Brian K. (w), Staples, Fiona (a). "Chapter Four" Saga, no. 4 (June 2012). Image Comics.
60. 1 2  Vaughan, Brian K. (w), Staples, Fiona (a). "Chapter Five" Saga, no. 5 (July 2012). Image Comics.
61. ↑  Vaughan, Brian K. (w), Staples, Fiona (a). "Chapter Fifty Four" Saga, no. 54 (July 2018). Image Comics.
62. ↑  Vaughan, Brian K. (w), Staples, Fiona (a). "Chapter Thirty-One" Saga, no. 31 (November 2015). Image Comics.
63. 1 2 3 4  Vaughan, Brian K. (w), Staples, Fiona (a). "Chapter Seventeen" Saga, no. 17 (December 2013). Image Comics.
64. ↑  Vaughan, Brian K. (w), Staples, Fiona (a). "Chapter Fifty Three" Saga, no. 53 (June 2018). Image Comics.
65. ↑  Davis, Lauren (July 27, 2014). "Brian K. Vaughan And Fiona Staples Reveal What's Ahead For Saga". io9.
66. 1 2  Vaughan, Brian K. (w), Staples, Fiona (a). "Chapter Sixteen" Saga, no. 16 (November 2013). Image Comics.
67. ↑  Vaughan, Brian K. (w), Staples, Fiona (a). "Chapter Fifteen" Saga, no. 15 (October 2013). Image Comics.
68. ↑  Vaughan, Brian K. (w), Staples, Fiona (a). "Chapter Thirty-Three" Saga, no. 33 (January 2016). Image Comics.
69. ↑  "THE START OF AN EPIC SAGA SELLS OUT: SAGA #1 gets a second printing" Archived 2012-03-22 at the Wayback Machine. Comics Bulletin. March 13, 2012.
70. ↑  Armitage, Hugh (March 14, 2012). "'Saga' #1 sells out, goes to reprint". Digital Spy.
71. ↑  "THIRD TIME'S THE CHARM FOR SAGA AND THE MANHATTAN PROJECTS" Archived May 7, 2012, at the Wayback Machine. Image Comics. March 21, 2012.
72. 1 2 3  Meylikhov, Matthew (December 13, 2012). "Image Responds To The Reprint Decision In Open Letter, Saga #7 Gets Second Printing" Archived 2014-01-18 at the Wayback Machine. Multiversity Comics.
73. ↑  Meylikhov, Matthew (December 12, 2012). "Image No Longer Publishing Second Prints Of Select Titles" Archived 2012-12-17 at the Wayback Machine. Multiversity Comics.
74. ↑  "Saga" Archived 2014-04-07 at the Wayback Machine. Comic Book Roundup. Retrieved May 12, 2015.
75. ↑  "Saga, Vol. 1". Publishers Weekly. October 8, 2012.
76. ↑  Serafino, Jason (March 16, 2012). "Review: 'Lost' Writer Brian K. Vaughan Combines Sci-Fi And Fantasy In Image Comics’ 'Saga'". Complex.
77. 1 2  McElhatton, Greg (March 13, 2012). "Review: Saga #1". Comic Book Resources.
78. ↑  Evans, Alex (March 15, 2012). "Saga #1 – Review". Weekly Comic Book Review.
79. ↑  Zalben, Alex (April 2, 2012). "'Saga #2' Continues The Most Exciting New Series In Comics" Archived 2013-02-23 at the Wayback Machine. MTV Geek!
80. ↑  Finnigan, Kevin (May 15, 2012). "ADVANCE REVIEW Saga #3" Archived 2013-01-19 at archive.today. Comic Book Therapy.
81. ↑  Esposito, Joey (July 18, 2012). "Saga #5 Review". IGN.
82. ↑  Salvatore, Brian (July 20, 2012). "Review: Saga #5" Archived 2012-10-20 at the Wayback Machine. Multiversity Comics.
83. ↑  "Review: ‘Saga’ #5". Bloody Disgusting. July 18, 2012.
84. ↑  Makries, Gary (August 3, 2012). "Comic Review: Saga #5". Geeks of Doom.
85. ↑  Nguyen, Minhquan (July 24, 2012). "Saga #5 – Review". Weekly Comic Book Review.
86. ↑  Esposito, Joey (August 15, 2012). "Saga #6 Review". IGN.
87. ↑  Johnston, Rich (August 19, 2012). "Review: Saga #6 – Being Tucked Into Bed". Bleeding Cool.
88. ↑  Nguyen, Minhaquan (August 18, 2012). "Saga #6 – Review". Weekly Comic Book Reviews.
89. ↑  Finnigan, Kevin (August 14, 2012). "Saga #6 Review" Archived September 23, 2015, at the Wayback Machine. Comic Book Therapy.
90. ↑  Esposito, Joey (November 21, 2012). "The Comics We're Thankful For This Year". IGN.
91. ↑  "CBR's Top 10 comics of 2012". Comic Book Resources. December 31, 2012
92. ↑  Hennon, Blake (July 20, 2013). "Comic-Con: 'Building Stories,' 'Saga' top Eisners (winners list)". Los Angeles Times. Retrieved January 6, 2024.
93. ↑  Standlee, Kevin (September 1, 2013). "2013 Hugo Award Winners". The Hugo Awards. Retrieved September 11, 2013.
94. ↑  Mart, Seifert (September 7, 2013). "Saga Wins Big at 2013 Harvey Awards". Bleeding Cool. Retrieved January 6, 2024.
95. ↑  "2014 Will Eisner Comic Industry Award Winners". San Diego Comic-Con International. July 2014. Retrieved January 6, 2024.
96. ↑  Lovett, Jamie (April 22, 2015). "2015 Eisner Awards Nominees Announced". ComicBook.com.
97. ↑  "Saga, Lumberjanes, Little Nemo Are Top Winners at 2015 Eisner Awards". San Diego Comic-Con International. Retrieved January 6, 2024
98. ↑  "Best Graphic Novels & Comics". Goodreads. Retrieved January 6, 2024.
99. ↑  Robertson, Adi (April 9, 2013). "Apple bans 'Y: The Last Man' creator's new comic from Comixology over sexual content: The distinction between app and art breaks down". The Verge. Retrieved January 6, 2024.
100. ↑  Kovach, Steve (April 10, 2013). "Comic Book App Comixology Holds Off On Publishing Comic Depicting Graphic Gay Sex Fearing Apple Would Ban It (AAPL)". San Francisco Chronicle. Archived from the original on April 11, 2013. Retrieved January 6, 2024.
101. ↑  Blakemore, Erin (September 30, 2015). "In Honor of Banned Books Week, Here Are the Most Challenged Books of 2014".
102. ↑  "Frequently Challenged Books". American Library Association. March 26, 2013. Archived from the original on October 1, 2015. Retrieved January 6, 2024.
103. ↑  Marie, Christine (November 26, 2015). "I Swear I’m Not LYING: Saga’s Lying Cat Statue Taking Pre-orders". Bleeding Cool.
104. ↑  Melrose, Kevin (February 16, 2016). "'Saga's' Lying Cat is getting her own talking plushy (honest!)". Comic Book Resources.
105. ↑  White, Brett (June 20, 2016). "'Saga' Action Figures Anchor New Wave Of Skybound SDCC Exclusives". Comic Book Resources.
106. ↑  Davis, Brandon (June 27, 2016). "New Skybound The Walking Dead, Invincible, & More SDCC Exclusive Pins Revealed". comicbook.com.
107. ↑  Salazar, Kat (October 26, 2017). "Introducing Funko pop vinyl 'Saga' characters". Image Comics.
108. ↑  Ratcliffe, Amy (April 26, 2013). "Felicia Day’s Character Wore An Awesome Saga T-Shirt On Supernatural". Fashionably Geek.
109. 1 2  White, Brett (February 5, 2016). "'Big Bang Theory' Judges Vaughan & Staples' "Saga" By Its Cover". Comic Book Resources.
110. ↑  Fowle, Kyle (February 4, 2016). "The Big Bang Theory wastes a visit from the legendary Meemaw". A.V. Club.